หุ้นไทยปิดตลาดลดลง 6.04 จุด
ดัชนีหลักทรัพย์ไทยวันนี้ ลดลง 6.04 จุด หรือ -0.46 % มูลค่าการซื้อขายกว่า 4 หมื่นล้านบาท
8 พ.ย. 2555

ดัชนีหลักทรัพย์ไทยวันนี้ ลดลง 6.04 จุด หรือ -0.46 % มูลค่ากว่า 4 หมื่นล้านบาท 
น.ส.ธีรดา ชาญยิ่งยงค์ ผู้ช่วยผู้อำนวยการอาวุโส ฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า วันนี้ตลาดหุ้นไทยร่วงตามภูมิภาคเพราะมีแต่ปัจจัยลบรุมเร้า ทั้งความกังวลการแก้ไขหน้าผาทางการคลังของรัฐบาลสหรัฐ ขณะที่ทางยุโรปก็มองว่าเศรษฐกิจจะชะลอตัวต่อ หลังจากเยอรมันออกมาบอกว่า เศรษฐกิจของเยอรมันก็เริ่มไม่ดี เข้ามาเสริมความกังวลนักลงทุนเพราะเยอรมันเป็นพี่ใหญ่ในยุโรปที่ถือว่ามีความแข็งแกร่งทางเศรษฐกิจ สำหรับปัจจัยในประเทศมีประเด็นที่คณะกรรมการตรวจการแผ่นดินขอรัฐธรรมนูญคุ้มครองชั่วคราวในการออกใบอนุญาตประมูล 3 จี ทำให้กดดันหุ้นสื่อสาร
ทั้งนี้ มองว่าในระยะสั้นหุ้นจะมีการอ่อนตัวลงต่อ 40-50 จุด หรือลงมาที่ 1,250 จุด และมีแรงรีบาวด์ในระยะสั้นจากเม็ดเงินต่างชาติที่ยังต้องไหลเข้ามา แต่มองว่าจะปรับขึ้นได้มากจากเดิม โดยให้แนวต้านไว้ที่ 1,320 จุด 
อย่างไรก็ตาม บริษัทได้แนะนำให้ลดการลงทุนหุ้นเหลือ 25% มา 1 สัปดาห์แล้ว เพราะยังไม่มีปัจจัยบวกเข้ามาเสริมการลงทุนในระยะสั้น ดังนั้น กลยุทธ์การลงทุนสำหรับนักลงทุนระยะสั้นให้เก็งกำไรผลประกอบการของบริษัทจดทะเบียน(บจ.) ในไตรมาส 3 ที่คาดว่าจะออกมาดี เนื่องจากยังเหลือเวลาอีก 1 สัปดาห์ที่ บจ. ต้องรายงานงบให้ตลาดหลักทรัพย์แห่งประเทศไทย (ตลท.) ทราบ ขณะที่นักลงทุนระยะกลางให้รอหุ้นปรับฐานที่แนวรับ 1,250 จุด ก่อนค่อยเข้าทยอยสะสม 
สำหรับดัชนีหลักทรัพย์ไทยประจำวันที่ 8 พ.ย. 55 ปิดตลาดที่ระดับ 1,293.70 จุด ลดลง 6.04 จุด หรือ -0.46 % มูลค่าการซื้อขาย 43,001.98 ล้านบาท 
หลักทรัพย์ที่มีมูลค่าการซื้อขายสูงสุด 5 อันดับ ได้แก่
WHA        มูลค่าการซื้อขาย  6,122 ล้านบาท ปิด  20.00 บาท เพิ่มขึ้น 6.75 บาท (+50.94%)
ADVANC  มูลค่าการซื้อขาย    2,629 ล้านบาท ปิด 187.00 บาท ลดลง 1.00 บาท (-0.53%)      
BTS          มูลค่าการซื้อขาย   2,359 ล้านบาท ปิด 6.25 บาท เพิ่มขึ้น 0.05 บาท (+0.81%)      
INTUCH มูลค่าการซื้อขาย   1,874 ล้านบาท ปิด 60.50 บาท ลดลง 1.25 บาท (-2.02%)   
BBL         มูลค่าการซื้อขาย  1,412 ล้านบาท ปิด 174.50 บาท ลดลง 1.50 บาท (-0.85%)